Επιμνημόσυνος λόγος, Χρυσόστομου Πασιαρδή, Γραμματέας Παγκυπρίου Συνδέσμου Δημοκρατικών Αντιστασιακών στο μνημόσυνο των τεσσάρων Ήρων του Φικάρδου.

Φικάρδου 11 Ιουλίου, 2021.

«Σε ένα ύψωμα πρόσεξα σωρό με χώμα φρεσκοσκαμμένο. Βρήκαμε κάλυκες σφαιρών, αναπτήρα, κολανάκι ρολογιού, μαλλιά ανθρώπινα, μαύρα. Κατάλαβα ότι ήταν του αδελφού μου Αναστάση Χριστοφή. απολυμάναμε τον τόπο.. ξεθάψαμε πρώτα αυτόν που εξείχε το χέρι του.. ανεγνωρίσθη ότι ήταν ο Χριστάκης Κόμπος».

Τι είναι όμως αυτό που κάνει κάποιον ήρωα; Είναι η ώρα της μεγάλης απόφασης! Να κάνει πράξη όσα πιστεύει κι ας το πληρώσει με τη ζωή του.

Τέσσερις νέοι, γεμάτοι όνειρα και ελπίδες που τες μαύρες εκείνες μέρες του Ιουλη του 1974 ο φασισμός της Χούντας και της ΕΟΚΑ Β΄ τους έκοψε τόσο άδικα και τόσο τραγικά το νήμα της ζωής στην προσπάθεια τους να υπερασπιστούν τον Εθνάρχη Μακάριο τη νομιμότητα και τη Δημοκρατία.

Το πραξικόπημα και η εισβολή δεν ήταν «τυχαία γεγονότα», ούτε συνέβησαν εξαιτίας της «παραφροσύνης» μιας «κλίκας εθνικοφρόνων» και του «αυθορμητισμού» των «αμούστακων παιδιών που παρασύρθηκαν από το ενωτικό όραμα».

Η αλήθεια όσο και αν ενοχλεί, πρέπει να λέγεται. Γιατί η Ιστορία πρέπει να διδάσκει τα πάντα.

Το πραξικόπημα και η εισβολή ήταν η κορύφωση ενός καλά μελετημένου εγκλήματος εις βάρους του τόπου και του λαού μας.

Ούτε το ΝΑΤΟ, ούτε ο τουρκικός επεκτατισμός θα κατάφερναν να κτυπήσουν την Κύπρο αν δεν έβρισκαν πρόθυμους υπηρέτες, ντόπιους και ξένους προδότες, για να τους βοηθήσουν. Είτε επιμένουν μέχρι σήμερα να τους αθωώνουν, να τους εξαγνίζουν και να τους τιμούν, είτε όχι, το γεγονός παραμένει. Η Χούντα, ο Γρίβας και η ΕΟΚΑ Β΄ έστειλαν το λαό μας στο εκτελεστικό απόσπασμα. Η προδοσία ήταν συνειδητή, οργανωμένη και προετοιμαζόταν καιρό πριν, σε όλα τα επίπεδα. Σε ιδεολογικό, πολιτικό και στρατιωτικό.

Απέναντί τους βρέθηκαν πραγματικοί πατριώτες, άνθρωποι ελεύθεροι, δημοκράτες και προοδευτικοί. Σε αυτούς οφείλουμε πολλά. Οφείλουμε πρώτα απ’ όλα την αξιοπρέπεια μας ως λαός, γιατί είναι αυτοί που έσωσαν την τιμή της Κύπρου και την τιμή του καθενός μας ξεχωριστά. Η δημοκρατική Αντίσταση έδειξε πως η Κύπρος δεν παραδίδεται αμαχητί στον φασισμό.

ΧΑΡΑΛΑΜΠΟΣ ΧΡΙΣΤΟΦΗ ΣΙΑΜΜΑΣ - 24 ετών, Τεχνικός από το Φυκάρδου

Το τρίτο από τα 8 παιδιά του Χριστοφή Ιωάννου (Σιαμμά) και της Ελένης Χριστοφόρου, ήταν άνθρωπος δυναμικός και αποφασιστικός. Ενδιαφερόταν για τα κοινά και ήταν δραστήριος πολίτης στη μικρή κοινωνία όπου ζούσε.

ΑΝΑΣΤΑΣΗΣ ΧΡΙΣΤΟΦΗ – 22 ετών, Επιπλοποιός από το Φυκάρδου

Γεννήθηκε το 1952, ένας ήρεμος, φιλήσυχος άνθρωπος και πιο κλειστός χαρακτήρας από τον αδελφό του, με σπάνια ψυχική δύναμη και σθένος.

ΠΑΝΤΕΛΑΚΗΣ ΧΑΡΑΛΑΜΠΟΥΣ – 22 ετών, Επιπλοποιός από τη Λαζανιά

Το έκτο από τα 9 παιδιά του Χαράλαμπου Χριστοφή και της Θεοδοσίας Χαραλάμπους από τη Λαζανιά, φτωχών βοσκών που πάσκιζαν να θρέψουν τη πολυμελή τους οικογένεια.

ΧΡΙΣΤΑΚΗΣ ΚΟΜΠΟΣ- 24 ετών, μέλος του εφεδρικού σώματος

Γεννήθηκε στη Λεμεσό στις 29 Μαρτίου 1950 και ήταν το έκτο από τα ενεά παιδιά του Πέτρου και της Ελένης Κόμπου. Αποφοίτησε από το Β’ Γυμνάσιο Λεμεσού. Από τον αδελφό του Ματθαίο χαρακτηρίζεται σαν ένας φιλήσυχος άνθρωπος και πάντα χαμογελαστός. Η απόφαση του να ενταχθεί στο εφεδρικό σώμα αποδείχτηκε μοιραία αφού έμελλε να του στοιχίσει την ίδια του τη ζωή.

Αγαπητοί συμπατριώτες και συμπατριώτισσες,

Η δολοφονία τους στις 16 Ιουλίου 1974, από Εοκαβητατζήδες, είναι ένα από τα πιο φρικτά εγκλήματα που έγιναν ποτέ στην Κύπρο.

Ο Χριστάκης Κόμπος, μέλος του Εφεδρικού Σώματος, έλαβε μέρος στις μάχες που έγιναν στο Προεδρικό Μέγαρο κατά την επίθεση των πραξικοπηματιών στις 15 Ιουλίου και στη συνέχεια συνόδευσε το Μακάριο, στη πορεία διαφυγής του προς τον Κύκκο και μετά την Πάφο.

Φτάνοντας στην Κλήρου, ο αστυνομικός Γεώργιος Βρυώνη Βρούντος, ισχυρίστηκε ότι αρρώστησε και ο Πρόεδρος Μακάριος, έδωσε εντολή στον Κόμπο να μείνει πίσω και να συνοδεύσει τον Βρούντο στη Λεμεσό.

Πρόλαβαν και βρήκαν καταφύγιο σε ένα σπίτι και άλλαξαν τα στρατιωτικά τους ρούχα με πολιτικά και στη συνέχεια συνελήφθησαν, ανακρίθηκαν από μέλη της ΕΟΚΑ Β’ και αφέθησαν ελεύθεροι.

Διέφυγαν στο χωριό Φικάρδου, όπου τα αδέλφια Χαράλαμπος και Αναστάσης Χριστοφή, μαζί με τον φίλο τους Παντελάκη Χαραλάμπους από τη Λαζανιά, προσφέρθηκαν να τους μεταφέρουν στη Λεμεσό με αυτοκίνητο.

Ακολουθώντας τη διαδρομή Φαρμακάς, Οδού, Κελλάκι, έφτασαν στο δίστρατο της Παρεκκλησιάς, όπου έπεσαν σε μπλόκο της ΕΟΚΑ Β’ και οι οπλοφόροι τους συνέλαβαν και ξεκίνησαν να τους ανακρίνουν.

Σε κάποια φάση, περνούσε από εκεί ο δικηγόρος Ανδρέας Νεοκλέους από τη Λεμεσό, ο οποίος πήγαινε στη Λευκωσία για να ορκιστεί ως υπουργός της πραξικοπηματικής κυβέρνησης του Σαμψών.

Ο Βρούντος, ο οποίος ήταν συγχωριανός του, του ανέφερε ότι είχε πληροφορίες για τον Μακάριο και του ζήτησε να τον αφήσει να πάει στο στρατόπεδο των Πολεμιδιών για να τις δώσει σε συγκεκριμένο άτομο, κάποιο Νεοφύτου.

Ο Νεοκλέους διάταξε να τον αφήσουν και με συνοδεία Εοκαβητατζήδων, πήγε στο στρατόπεδο.

Στις 7.30 το απόγευμα της ίδιας μέρας (16 Ιουλίου), ζήτησε να τον μεταφέρουν στο χώρο όπου είχαν συλληφθεί και κρατούντο οι 4 νέοι.

Όταν τον πήραν εκεί, ο αρχηγός των παρανόμων, του είπε ότι δεν ξέρει τι έγινε και ότι εφύαν με το λεωφορείο.

Οι 4 αγωνιστές της Δημοκρατίας και της Νομιμότητας, είχαν όμως μεταφερθεί στην Αμαθούντα, στο σπίτι ενός πρώην αστυνομικού και αφού δικάστηκαν, καταδικάστηκαν σε θάνατο.

Αφού βασανίστηκαν άγρια, μεταφέρθηκαν στη περιοχή Βαθύ Αρκάτζιη στον Αγ.Τύχωνα όπου εκτελέσθηκαν εν ψυχρώ και θάφτηκαν πρόχειρα σε ένα σκουπιδότοπο.

Οι δολοφόνοι έστησαν τα δύο αδέλφια να βλέπουν προς το βουνό και τους άλλους δύο να βλέπουν προς τη θάλασσα και τους γάζωσαν με τα αυτόματα.

Είναι χαρακτηριστικό αυτό που ανάφερε στη δίκη των 7 συλληφθέντων για το έγκλημα ο Στέλιος Κωνσταντίνου Πατάτας, ότι οι δολοφόνοι των τεσσάρων πανηγύριζαν με τέτοιο τρόπο για το έγκλημα τους λες και είχαν καταλάβει την Κωνσταντινούπολη.

Ο εντοπισμός των νεκρών, έγινε στις 5 Αυγούστου 1974, 20 μέρες μετά τη δολοφονία τους.

Ο Χρύσανθος Χρυσάνθου, στο συγκλονιστικό του βιβλίο Με αίμα στέριωσε η δημοκρατία αναφέρει ότι η ανακάλυψη των πτωμάτων, έγινε από συγγενή του Χριστάκη Κόμπου, ο οποίος είχε ακούσει μια πληροφορία για την εκτέλεση 4 ανδρών σε ένα από τους 4 σκουπιδότοπους του Αγ.Τύχωνα. Καθημερινά έψαχνε στη περιοχή, ώσπου ανακάλυψε ένα ανθρώπινο χέρι να προεξέχει μέσα από το χώμα και «από τις εκδορές και το χώμα στα νύχια, φαίνεται ότι το θύμα ήταν ζωντανό όταν θάφτηκε», το χέρι ήταν του Χριστάκη Κόμπου.

Συγκλονιστική είναι και η περιγραφή του Ιωάννη Χριστοφή, αδελφού των δυο δολοφονημένων:

«Οι δυο πρώτοι ήταν ανάσκελα. Το πτώμα ανήκε στον αδελφό μου Χαράλαμπο Χριστοφή, το τελευταίο πτώμα που ξεθάψαμε αναγνώρισα ότι ανήκε στον αδελφό μου Τάσο. Όταν τον καθάρισε ο γιατρός βρήκαμε στην τζέπη του το ρολόι του. Πήρα το ρολόϊ του και το κοίταξα. Το αναγνώρισα γιατί στην πλάκα ανεγράφετο το σήμα "ΟΜΟΝΟΙΑ". Το ρολόι είχε ημερομηνία 17 και ώρα 12 παρά 28 λεπτά. Το έπλυνα γιατί είχε ανθρώπινη σάρκα πάνω».

Ο αστυνομικός Πανίκος Χριστοδούλου, καταθέτοντας στο δικαστήριο είπε ότι οι δύο αδελφοί Χαράλαμπος και Αναστάσης Χριστοφή βρέθηκαν αγκαλιασμένοι στον ομαδικό τάφο του Αγίου Τύχωνα.

Τους 4 ήρωες, έθαψαν σε ομαδικό τάφο, στο κοιμητήριο του Αγ.Νικολάου στη Λεμεσό.

Οι 7 κατηγορούμενοι, δεν παραδέχθηκαν ενοχή και παραπέμφθηκαν στο Κακουργιοδικείο, το οποίο με απόφαση του στις 8 Σεπτεμβρίου 1978, έκρινε ότι δεν έπρεπε να καλέσει τους κατηγορούμενους σε απολογία και τους απάλλαξε από τις κατηγορίες. Για την Ιστορία να σημειώσουμε ότι οι συλληφθέντες ήταν οι Ανδρέας Ππουρής, Μιχάλης Στόκκος, Χαράλαμπος Φούρναρης, Γιώργος Αγιώτης, Χαράλαμπος Μανώλη, Μιχάλης Παχνιώτης και Χριστάκης Παύλου.

Ο Γενικός Εισαγγελέας Κρίτων Τορναρίτης προσέβαλε την απόφαση στο Ανώτατο Δικαστήριο στις 11 Σεπτεμβρίου 1978.

Ταυτόχρονα οι συγγενείς των θυμάτων οργάνωσαν διαμαρτυρία στη Λευκωσία.

Το Ανώτατο αποδέχθηκε τη θέση της υπεράσπισης και στις 17 Ιανουαρίου 1979 αποφάνθηκε με πλειοψηφία, ότι ο Γενικός Εισαγγελέας δεν δικαιούται να εφεσιβάλει αθωωτικές αποφάσεις Κακουργιοδικείων και γι' αυτό απέρριψε έφεση κατά της αθώωσης από το Κακουργιοδικείο.

Οι ήρωες μας βρίσκονται θαμμένοι σε ομαδικό τάφο στο κοιμητήριο Λεμεσού, ένα γεγονός που θα συμβολίζει αιώνια την κοινή τους θυσία για την υπεράσπιση της δημοκρατίας και της νομιμότητας της πατρίδας μας.

Το πρώτο τους εθνικό μνημόσυνο τελέστηκε στις 13 Ιουλίου 1975 και από τότε και κάθε χρόνο οι οικογένειες των ηρώων μας αλλά και η Πολιτεία, η Κοινότητα, τα σωματεία και τα οργανωμένα σύνολα της περιοχής αποτείνουν φόρο τιμής στους 4 αδικοχαμένους λεβέντες.

Τιμώντας τους 4 αδικοχαμένους ήρωες μας, τιμούμε και την ηρωίδα μάνα Ελένη αλλά και τον ηρωοπατέρα Χριστοφή.

Τιμούμε τους ηρωικούς γονείς των άλλων παλικαριών Χαράλαμπου και Θεοδοσίας γονείς του Παντελάκη και Πέτρου και Ελένης γονείς του Χριστάκη Κόμπου που έζησαν το αλύτρωτο πόνο από το χαμό των μονάκριβων τους παιδιών.

Η ιστορία του Χριστάκη Κόμπου, των αδελφών Πάμπου και Τάσου Χριστοφή και του Παντελή Χαραλάμπους, των ηρώων της Δημοκρατίας, δεν αναφέρεται σε κανένα σχολικό βιβλίο.

Ήρωες αδικαίωτοι που το αίμα τους, θα στοιχειώνει για πάντα τούντο τόπο.

Για όλους εμάς όμως ο ΠΑΜΠΟΣ ΚΑΙ ΤΑΣΟΣ ΧΡΙΣΤΟΦΗ, Ο ΠΑΝΤΕΛΗΣ ΧΑΡΑΛΑΜΠΟΥΣ και ο ΧΡΙΣΤΑΚΗΣ ΚΟΜΠΟΣ δεν πέθαναν - θα παραμείνουν αιώνια σύμβολα αγώνα για την Δημοκρατία.

Θα τους θυμόμαστε και θα τους τιμούμε. Θα αγωνιζόμαστε για την δικαίωση της ηρωικής τους θυσίας. Και η δικαίωση τους περνά μέσα από την δικαίωση της Κύπρου την ελευθερία της και την αποκατάσταση των αρχών της Δημοκρατίας και του σεβασμού στην ιστορική αλήθεια και βέβαια της πραγματικής αποκατάστασης της μνήμης και της ηρωικής τους θυσίας.

Δυστυχώς βλέπουμε ξανά στις μέρες μας το επίσημο κράτος να παρευρίσκεται, να καταθέτει δάφνινα στεφάνια και με ομιλίες Υπουργών να εξισώνουν αυτούς που πολέμησαν και κατέλυσαν την δημοκρατία με αυτούς που την υπερασπίστηκαν και θυσίασαν την ζωή τους.

Τέτοιες ενέργειες είναι πρόκληση στα δημοκρατικά αισθήματα του λαού μας, των ανθρώπων που αντιστάθηκαν στο φασισμό, είναι πρόκληση πρώτα και κύρια στις μαυροφορεμένες μάνες που έχασαν παιδιά από τους ανθρώπους του Γρίβα και τους προδότες της ΕΟΚΑ Β’.

Τιμώντας τη μνήμη των ηρώων μας τονίζουμε για μια ακόμα φορά πως μας βρίσκει κάθετα αντίθετους η προσπάθεια δικαιολόγησης, δικαίωσης ή αποενοχοποίησης όσων ευθύνονται για την τραγωδία του τόπου μας.

Μας βρίσκει κάθετα αντίθετους, η προσπάθεια παραχάραξης της ιστορίας.

Είναι συμπεριφορά απαράδεχτη, αποτελεί ύβρις για όσους θυσιάστηκαν και πρέπει να συναντά την αντίσταση κάθε δημοκρατικού πολίτη.

Η ιστορική αλήθεια και η δημοκρατία είναι αξίες τις οποίες έχουμε καθήκον συνεχώς να περιφρουρούμε και να ενισχύουμε.

Γιατί οι ήρωες μας ζητούν Δικαίωση

ΤΙΜΗ ΚΑΙ ΔΟΞΑ ΣΤΟΥΣ ΗΡΩΕΣ ΜΑΣ