**Το ιστορικό των τεσσάρων δολοφονηθέντων στον Άγιο Τύχωνα στις 16 Ιουλίου 1974, Αναστάση και Χαράλαμπου Χριστοφή, Χριστάκη Κόμπου και Παντελάκη Χαραλάμπους**

**Μαρτυρία Γιάννος Χριστοφή, αδελφού των Αναστάση και Χαράλαμπου Χριστοφή**

Ο Χαράλαμπος και ο Αναστάσης Χριστοφή κατάγονταν από το χωριό Φικάρδου και προέρχονταν από την οικογένεια του Χριστοφή και Ελένης Χριστοφή Σιαμμά. Ήταν μια φτωχή αλλά αξιοπρεπής οικογένεια με άλλα 6 παιδιά, τα οποία μεγάλωναν κάτω από δύσκολες συνθήκες.

Ο Χαράλαμπος εργαζόταν ως μηχανοδηγός και ο Αναστάσης ως πελεκάνος. Και οι δύο εργάζονταν στη Λευκωσία.

Το 1973 ο Χαράλαμπος αρραβωνιάστηκε στο χωριό Λαζανιά, όπου και μετακόμισε με την αρραβωνιαστικιά του και ο Αναστάσης διέμενε με τους γονείς του.

Ο Παντελάκης Χαραλάμπους ήταν αχώριστος φίλος τους και καταγόταν από το χωριό Λαζανιά. Ήταν πελεκάνος στο επάγγελμα και εργαζόταν στη Λευκωσία. Διέμενε στο χωριό του με τους γονείς του. Η οικογένεια Χαραλάμπους ήταν επίσης πολυμελής οικογένεια και ασχολούνταν με την γεωργοκτηνοτροφία.

Ο Χριστάκης Κόμπος ήταν αστυνομικός από τα Τσιφλικούθκια Λεμεσού και ήταν στην Προεδρική Φρουρά του Εθνάρχη Μακάριου.

Όταν στις 15 Ιουλίου 1974 διαπράχθηκε το προδοτικό πραξικόπημα ο Μακάριος φυγαδεύτηκε από το πίσω μέρος του Προεδρικού Μεγάρου και με την συνοδεία του κατέβηκαν στον ποταμό Πεδιαίο και κατευθύνθηκαν στην οδό Προδρόμου.

Εκείνη την ώρα περνούσε με το αυτοκίνητο του ο Αντρέας Καρεκλάς. Τον σταμάτησαν και του ζήτησαν να τους δώσει το αυτοκίνητο του για μεταφορά του Μακαρίου σε ασφαλισμένο μέρος. Τους το έδωσε και κατευθύνθηκαν προς το χωριό Κλήρου. Εκεί έκαναν σταθμό στο σπίτι του αξιωματικού αστυνομίας Νεοκλή Μαλέκου. Τους κέρασε ένα γρήγορο καφέ και τους έδωσε το δικό του αυτοκίνητο το οποίο ήταν σαλούν για να μπορούν να ταξιδέψουν στο Μοναστήρι του Κύκκου.

Τότε ο Γεώργιος Βρούντος (αστυνομικός της Προεδρικής Φρουράς) ισχυρίστηκε ότι ήταν κτυπημένος από την ώρα που έβγαιναν από το Προεδρικό και ο αξιωματικός της Προεδρικής Φρουράς του είπε να μένει πίσω και να επισκεφτεί το γιατρό του χωριού. Ο Μακάριος άκουσε την συνομιλία και του είπε να μείνει ακόμα ένας αστυνομικός μαζί του και έτσι έμεινε ο Χριστάκης Κόμπος.

Πήραν τον Γεώργιο Βρούντο στον ιατρείο του χωριού, μια νοσοκόμα που ήταν καθήκον τον εξέτασε και του έδωσε παυσίπονα. Όταν τελείωσαν, πήραν το δρόμο για να γυρίσουν πίσω στην οικία του Νεοκλή Μαλέκου. Εκεί κοντά υπήρχε ένας φούρνος και μπήκαν μέσα για να φάνε κάτι. Ο ιδιοκτήτης του φούρνου τους είπε να μείνουν εκεί στον φούρνο για ασφάλεια. Ταυτόχρονα ζήτησαν ρούχα και παπούτσια για να αλλάξουν τις στολές τους, πράγμα που έγινε με τη συμβολή των γειτόνων.

Καθώς ήταν μέσα στον φούρνο τους πήραν χαμπάρι οι εοκαβητατζίδες και τους ζήτησαν να παραδοθούν. Παραδόθηκαν και παράδωσαν και το όπλο που είχε στην κατοχή του ο Χριστάκης Κόμπος. Ο Βρούντος κρατούσε ένα πιστόλι και το έβαλε μέσα σε ένα σακί από αλεύρι και έτσι δεν το βρήκαν. Οι εοκαβητατζίδες αφού πήραν το όπλο που τους παρέδωσαν έφυγαν και τους είπαν να μείνουν εκεί γιατί θα επέστρεφαν πίσω.

Κάποιος γείτονας προσφέρθηκε να τους μεταφέρει στο χωριό Φικάρδου, όπου όπως ανάφερε, δεν είχε κανένα στοιχείο της ΕΟΚΑ Β για να κινδυνεύουν. Τους μετέφερε στο Φικάρδου και τους άφησε στον Γιαννακό Δημητρίου, ο οποίος τους φιλοξένησε στο σπίτι του. Τα γεγονότα αυτά έγινα στις 15 Ιουλίου 1974.

Στις 16 Ιουλίου 1974 αφού προγευμάτισαν γύρεψαν μεταφορικό μέσο για να μεταβούν στη Λεμεσό. Ο Γιαννακός Δημητρίου, χωρίς να λάβει υπόψη του την επικινδυνότητα της κατάστασης, στέλνει τον Αναστάση Χριστοφή, του οποίου το πατρικό σπίτι που ήταν δίπλα από το σπίτι του, να μεταβεί στο Λαζανιά με το μοτοποδήλατο του και να ζητήσει από τον αδελφό του Χαράλαμπο, ο οποίος κατείχε αυτοκίνητο, να μεταβεί στο Φικάρδου και να μεταφέρει τους δυο αστυνομικούς στη Λεμεσό.

Ο Χαράλαμπος παρακούοντας την αρραβωνιαστικιά του και την πεθερά του, οι οποίες αντιλήφθηκαν τον κίνδυνο και τον παρότρυναν να μην μεταβεί στο Φικάρδου, ξεκίνησε συνοδευόμενος από τον αχώριστο φίλο του Παντελάκη Χαραλάμπους να πάνε στο χωριό.

Στο Φικάρδου επιβιβάστηκαν στο αυτοκίνητο ο Αναστάσης και Χαράλαμπος Χριστοφή, ο Παντελάκης Χαραλάμπους, ο Γιώργος Βρούντος και Χριστάκης Κόμπος για να μεταβούν στη Λεμεσό μέσω του χωριού Γουρίου.

Έξω από το χωριό Γούρι κατέβηκαν οι τέσσερις και έμεινε στο αυτοκίνητο ο οδηγός του ο Χαράλαμπος Χριστοφή γιατί στο Γούρι υπήρχαν εοκαβιτατζίδες και διέτρεχαν κίνδυνο. Ο οδηγός προχώρησε και μπήκε στο χωριό, σταμάτησε αγόρασε τσιγάρα και ακολούθως πήρε το δρόμο για τον Φαρμακά. Οι άλλοι τέσσερις συνέχισαν με τα πόδια πίσω από το βουνό για να παρακάμψουν το Γούρι και συνάντησαν τον Χαράλαμπο Χριστοφή στο δίστρατο του Φαρμακά.

Επιβιβάστηκαν ξανά στο αυτοκίνητο και συνέχισαν προς Λεμεσό μέσω Φαρμακά και έφτασαν στην Οδού όπου πέρασαν ανενόχλητοι.

Όταν έφτασαν στα σύνορα της Παρεκλησσιάς - Εφταγώνιας ο Γεώργος Βρούντος είδε την ταμπέλα Παρεκκλησιάς και γνωρίζοντας ότι υπήρχαν πολλοί εοκαβιτατζίδες στην περιοχή, τους είπε να μην περάσουν από την Παρεκκλησιά και να πάνε από άλλο δρόμο. Δεν συμφώνησαν και τελικά κατέβηκαν προς το δρόμο της Λεμεσού – Λευκωσίας μέσω της Παρεκκλησιάς. Στο σταυροδρόμι Παρεκκλησιάς- Λευκωσίας- Λεμεσού υπήρχε μπλόκο των εοκαβιτατζίδων - περίπου είκοσι άτομα. Μην μπορώντας να το αποφύγουν οι δύο αστυνομικοί, ο Χριστάκης Κόμπος και Γεώργιος Βρούντος εισηγήθηκαν να τους πούνε ότι θα πάνε στο στρατόπεδο στα Πολεμίδια για να παρουσιαστούν στη μονάδα τους.

Έφθασαν κοντά τους, τους κατέβασαν, ερεύνησαν το αυτοκίνητο και τους πήραν κάτω από μια τερατσιά φρουρούμενους μέχρι να φτάσει ο αυτοδιορισθείσας Διοικητής, ο οποίος ήταν ο καταζητούμενος Αντρέας Πουρής από την Παρεκκλησιά, για να αποφασίσει τι θα κάνουν μαζί τους.

Εκείνη την ώρα περνούσε ο πραξικοπηματίας Αντρέας Νεοκλέους δικηγόρος, ο οποίος πήγαινε να ορκιστεί Υπουργός Γεωργίας στην Κυβέρνηση του Νίκου Σαμψών. Όταν κατάλαβαν ποιος ήταν, γνωρίζοντας ότι θα ορκιζόταν Υπουργός της πραξικοπηματικής Κυβέρνησης άρχισαν να πυροβολούν στον αέρα και φωνάζουν «Ζήτω κύριε Νεοκλέους».

Ο Γιώργιος Βρούντος όταν άκουσε το όνομα του άρχισε να τον καλεί γιατί τον ήξερε προσωπικά, αφού ήταν ο δικηγόρος της οικογένειας του αδελφού του ο οποίος σκοτώθηκε σε αυτοκινητιστικό δυστύχημα. Ο Αντρέας Νεοκλέους τον άκουσε και είπε στους εοκαβιτατζίδες να τον φέρουν κοντά του. Συνομίλησαν και ο Γεώργιος Βρούντος του είπε ποιος ήταν και του ανάφερε ότι ήταν στην Προεδρική φρουρά που συνόδευε τον Μακάριο μέχρι την Κλήρου. Επίσης του είπε ότι ήθελε να μεταβεί στο στρατόπεδο των Πολεμιδιών για να συναντήσει το Διοικητή Αντρέα Νεοφύτου ( ο οποίος ήταν ξάδελφος του Γ.Βρούντου) γιατί είχε σημαντικές πληροφορίες να του αναφέρει για τον Μακάριο.

Μετά τα λεγόμενα του Γ.Βρούντου οι εοκαβητατζίδες αντιλήφθηκαν ότι τους είπαν ψέματα – ότι δηλαδή θα πήγαιναν να παρουσιαστούν στη μονάδα τους στα Πολεμίδια. Τότε έγιναν σκυλιά και άρχισαν να τους κτυπούν και να τους βρίζουν.

Τον Γεώργιο Βρούντο τον έβαλαν στο αυτοκίνητο του Χαράλαμπου Χριστοφή για να οδηγήσει συνοδευόμενος από ένα οπλοφόρο και να μεταβούν στο στρατόπεδο των Πολεμιδιών. Εκεί ο Γεώργιος Βρούντος συνάντησε τον Διοικητή Νεοφύτου και του μετάφερε τις πληροφορίες που ισχυριζόταν ότι ήξερε και ήταν σημαντικές για τον Μακάριο.

Στην επιστροφή πέρασαν από τον αστυνομικό σταθμό της Γερμασόγειας και εκεί τους κράτησαν για να μην πάνε πίσω στο σταυροδρόμι Παρεκκλησιάς – Λεμεσού- Λευκωσίας διότι ακούγονταν ριπές από όπλα στο δρόμο.

Έμειναν εκεί μέχρι τις 4μμ. Στον αστυνομικό σταθμό ένας από τους παραβρισκόμενους πραξικοπηματίες ήταν ο Ντίνος Τσιρίδης ο οποίος ήταν δικηγόρος. Ο Γεώργιος Βρούντος του ζήτησε να τον πάρει πίσω στο σταυροδρόμι Παρεκκλησίας – Λευκωσίας – Λεμεσού γιατί είχε ακόμα 4 άτομα και υπήρχε ο κίνδυνος να τους σκοτώσουν.

Ο δικηγόρος Τσιρίδης συνοδευόμενος από έναν οπλοφόρο, πήραν τον Γεώργιο Βρούντο πίσω στο μπλόκο. Όταν έφθασαν εκεί, ο αυτοδιοριζόμενος διοικητής Αντρέας Πουρής είπε στους άλλους ευρισκόμενους εοκαβιτατζίδες «εν τούτος που μας έφυε»; Και τον τράβηξε να τον βάλει στο αυτοκίνητο του.

Ο Τσιρίδης αντέδρασε και επέμενε να τον πάρει πίσω στον αστυνομικό σταθμό Γερμασόγειας, διότι τον είδα περίπου 50 άτομα να φεύγει μαζί του και ανησυχούσε ότι θα τον κατηγορούσαν για φόνο, ενδεικτικά ανάφερε στον Αντρέα Πουρή «θα μας τον φορτώσεις τζαι τούτον;» γνωρίζοντας ότι ο Αντρέας Πουρής θα τον σκότωνε.

Έτσι και έγινε, ο Τσιρίδης πήρε τον Γεώργιο Βρούντο πίσω στον αστυνομικό σταθμό στη Γερμασόγεια. Εντωμεταξύ αντιλαμβανόμενος τον κίνδυνο ο Γεώργιος Βρούντος βρήκε τρόπο και μετέβηκε από τον σταθμό της Γερμασόγειας στον κεντρικό αστυνομικό σταθμό Λεμεσού.

Μετά από μια βδομάδα ο Γεώργιος Βρούντος μετέβηκε στο χωριό Φικάρδου για να πάρει το πιστόλι που άφησε στην σύζυγο του Γιαννακού Δημητρίου, Ρεβέκκα για να το φυλάξει. Για ασφάλεια η Ρεβέκκα το έθαψε για να μην το βρει κανένας. Όταν μετέβηκε εκεί του το έδωσε και τον ρώτησε το όνομα του και που ήταν οι υπόλοιποι που μετέβαιναν στο αυτοκίνητο μαζί του. Απάντησε ότι πήγαν με λεωφορείο στη Λευκωσία και δεν ήξερε που ήταν.

Όταν έμαθα για την εξαφάνιση των αδελφών μου, προσπάθησα να βρω πληροφορίες για τα άτομα που ήταν μαζί τους και η θεία μου Ρεβέκκα μου ανάφερε το όνομα του Γεώργιου Βρούντου.

Έτσι άρχισα τις έρευνες πηγαίνοντας στους κεντρικούς αστυνομικούς σταθμούς των πόλεων Λευκωσίας, Λεμεσού και Πάφου για να εντοπίσω τα αδέλφια μου και τον Γεώργιο Βρούντο.

Στις 21/7/74 μετέβηκα στην κεντρικό αστυνομικό σταθμό Πάφου και ρώτησα αν πέρασαν από τον σταθμό. Στο κεντρικό αστυνομικό σταθμό Πάφου με πληροφόρησαν ότι δεν πέρασαν από εκεί γιατί δεν υπήρχαν τα ονόματα τους μέσα στις λίστες τους. Για αυτό με έστειλαν στον αστυνομικό σταθμό της Παναγιάς όπου υπήρχαν πληροφορίες ότι στα βουνά υπήρχαν αντιστασιακοί.

Εκεί συνάντησα ένα αξιωματικό της αστυνομίας με πολιτική περιβολή, τον οποίο ρωτούσα επανειλημμένα να μου δώσει πληροφόρηση και μου απαντούσε αργότερα- αργότερα. Κοντά στο μεσημέρι με φώναξε και μπήκαμε στο αστυνομικό αυτοκίνητο τύπου Land Rover και κατευθυνθήκαμε από χωματόδρομο έξω από το χωριό Παναγιά - περίπου ένα χιλιόμετρο μακριά - όπου σταμάτησε σε συγκεκριμένο σημείο. Κατέβηκε από το αυτοκίνητο και ξέθαψε από κρυψώνα που ήταν κάτω από πέτρες ένα ρολό με κόλλες. Ήταν οι λίστες των αντιστασιακών που βρίσκονταν στην ορεινή περιοχή Παναγιάς. Μου τις έδωσε και μου είπε να ψάξω τα ονόματα στις λίστες. Τις διάβασα τρείς φορές αλλά δεν βρήκα τα ονόματα των αδελφών μου και των υπολοίπων που χάθηκαν. Τις τοποθέτησε πίσω στην κρυψώνα και φύγαμε..

Την επόμενη μέρα πήγα στον αστυνομικό σταθμό Γερμασόγειας. Εκεί είχε ένα άτομο με πολιτική περιβολή ο οποίος με ρώτησε τί θέλω. Του εξήγησα ποιους γυρεύω και έδωσα και τα νούμερα του αυτοκινήτου του Χαράλαμπου Χριστοφή. Τότε αγρίεψε και προσπάθησε να με διώξει από τον σταθμό και να μην ξαναπάω.

Το συγκεκριμένο άτομο στεκόταν πίσω από ένα ψηλό πάγκο - γραφείο της αστυνομίας και προσποιήθηκα ότι θα του δείξω την ταυτότητα μου. Όταν έσκυψε να τη δει τον πήρα από τον λαιμό και προσπάθησα να τον βγάλω έξω από τον πάγκο. Φώναζε έβριζε και με απειλούσε ότι θα με κανονίσει. Ακούοντας τις φωνές βγήκε από ένα γραφείο ένας ένστολος λοχίας και μας χώρισε. Τότε το συγκεκριμένο άτομο με την πολιτική περιβολή με απείλησε κρατώντας ένα καλασνίκοφ και με διέταξε μπροστά στον ένστολο λοχία να μπω στο κελί. Το έκανα. Μπήκα, κάθισα και περίμενα. Αυτός πηγαινοερχόταν και με φοβέριζε και κατά η ώρα τρείς το απόγευμα έφυγε για φαγητό. Τότε ο ένστολος λοχίας μου άνοιξε και μου είπε να φύγω και μην ξαναέλθω ώσπου να δούμε τί θα γίνει.

Στον σταθμό ξαναπήγα μετά από 2 μήνες και ζήτησα να μάθω αν υπήρχε κανένα αυτοκίνητο με τα νούμερα Moskvitch με αριθμό εγγραφής DG897. Με ρώτησαν ποιος είμαι και όταν τους είπα με οδήγησαν πίσω από τον σταθμό και μου έδειξαν το αυτοκίνητο. Μου έφεραν τα κλειδιά αλλά δεν είχε βενζίνη και η μπαταρία ήταν άδεια.

Έφυγα και τους είπα ότι θα ξανάρθω για να φέρω ακόμα ένα άτομο μαζί μου για να το πάρουμε στο χωριό. Έτσι και έγινε, το μετάφερα στο χωρίο Καπέδες και μετά στο Φικάρδου.

Τον Γεώργιο Βρούντο τον συνάντησα οκτώ μέρες μετά το πραξικόπημα στον κεντρικό Αστυνομικό σταθμό Λεμεσού. Εκεί τον φώναξαν από το μεγάφωνο και ήρθε κοντά μου μετά από μισή ώρα οπλοφορώντας. Ακούμπησε στο κάγκελο της βεράντας και τον ρώτησα τρείς φορές που είναι οι υπόλοιποι επιβαίνοντες στο αυτοκίνητο προς Λεμεσό και μου απάντησε ότι πήγαν με λεωφορείο στη Λευκωσία και δεν ήξερε περισσότερα. Κατάλαβα ότι έλεγε ψέματα και ότι κάτι άλλο συνέβαινε και θύμωσα. Του επιτέθηκα και τον έπιασα από την πλευρά που είχε το πιστόλι για να απομονώσω στο χέρι του για να μην χρησιμοποιήσει το πιστόλι του και τον έσπρωξα στο κενό. Επενέβησαν αρκετοί αστυνομικοί για να σταματήσουν την εμπλοκή. Τον φυγάδευσαν και με έδιωξαν και εμένα.

Στις 3 Αυγούστου 1974 ήμουν στο Φικάρδου και τηλεφώνησαν από την αστυνομία Κλήρου ότι υπήρχαν τέσσερα άτομα νεκρά στη Λεμεσό και να πάμε προς αναγνώριση. Την επομένη μέρα μεταβήκαμε με τον κουμπάρο μου Κύπρο Αλεξανδράκη και τον πατέρα του Παντελάκη Χαραλάμπους στον κεντρικό αστυνομικό σταθμό Λεμεσού. Εκεί συναντήσαμε και δύο άτομα της οικογένειας Κόμπου και επειδή ήξεραν ότι στην περιοχή Άγιου Τύχωνα – Αρμενοχώρι- Παρεκκλησιάς υπήρχαν εοκαβιτατζίδες ζήτησαν να υπάρχει αστυνομική προστασία στην περιοχή. Και έτσι και έγινε.

Μαζί μας πήγαν και άνθρωποι του υγειονομείου διότι έκαναν πρωτύτερα αναγνώριση και είδαν ότι τα τέσσερα άτομα ήταν σε πλήρη αποσύνθεση. Το χώμα που σκέπασαν τα πτώματα δεν ήταν αρκετό και τα χέρια τους ήταν πάνω από το χώμα μαυρισμένα, τυμπανιασμένα και σε πλήρη αποσύνθεση. Η τοποθεσία ήταν γεμάτη σφύκες, μύγες, τσιδόνες και φοβόντουσαν από το υγειονομείο να μην τσιμπήσουν κανένα διότι θα μολύνονταν αμέσως.

Όταν άρχισαν τα άτομα του υγειονομείου τη διαδικασία για να ξεθαφτούν τα πτώματα, προσφέρθηκα να βοηθήσω ώστε να επισπευσθεί η διαδικασία και να τελειώσει μια ώρα αρχύτερα η αγωνία για το τί απέγιναν τα αδέλφια μου. Δεν μπορούσε να χρησιμοποιηθεί μεταλλικό εργαλείο και έτσι καθάριζα με τα γυμνά χέρια μου.

Στην μεριά που καθάριζα τα δύο άτομα που βρέθηκαν ήταν μπρούμυτα και ήταν τα δύο αδέλφια μου. Τα άλλα δύο άτομα ήταν ανάσκελα. Από τα ευρήματα φαίνεται ότι υπήρξε αντίσταση από τα θύματα και κακοποιήθηκαν άγρια από τους δολοφόνους. Υπολογίζουμε ότι τους πυροβολούσαν κατά την αντίσταση τους. Όπως βρέθηκαν στον τόπο του εγκλήματος ως πρώτη όψη φαίνεται ότι τους πυροβόλησαν τους δύο πισώπλατα και τους άλλους δύο από μπροστά.

Όταν κατάλαβα ότι είναι τα αδέλφια μου έπαθα σοκ και σταμάτησε ο εγκέφαλος μου να δουλεύει. Έμεινα γονατιστός και τους έβλεπα.

Τότε ήρθε ένας ένστολος αστυνομικός ο Μιχάλης Παύλου Παχνιώτης, που κρατούσε ένα φάκελο και ήταν ο υπεύθυνος της ομάδας για την αναγνώριση των πτωμάτων. Με σήκωσε και κρατώντας με από το χέρι με πήρε 6-7 μέτρα μακριά από το σημείο και κάθισα. Σημείωση ότι ο αστυνομικός Μιχάλης Παύλου Παχνιώτης ήταν ο υπαρχηγός της ομάδας που τους εκτέλεσε. Το σπίτι του είχε μετατραπεί σε αρχηγείο τον εοκαβητζίδων στον Αγίο Τύχωνα. Εκεί είχαν μεταφερθεί τα τέσσερα θύματα όπου έγινε η λεγόμενη δίκη και καταδικάστηκαν σε θάνατο. Αυτός είχε το θράσος να μου δώσει βοήθεια και θάρρος. Μετά ο αστυνομικός αυτός συνελήφθηκε και καταδικάστηκε σε φυλάκιση για οπλοκατοχή μαζί με τους άλλους κατηγορούμενους.

Κάθισα εκεί ωσότου να τους ξεθάψουν. Μετά που τους καθάρισαν και τους έπλυναν με ειδικά φάρμακα αναγνώρισα τα πρόσωπα των αδελφών μου παρόλο που ήταν σε αποσύνθεση.

Στον χώρο υπήρχαν τέσσερα φέρετρα ρούχενα. Τυλίξαμε το κάθε πτώμα ξεχωριστά με μια μπατανία και τοποθετήσαμε το καθένα σε ένα φέρετρο. Μετά τα φορτώσαμε σε ένα μονοκάμπινο αυτοκίνητο και κατευθυνθήκαμε στο κοιμητήριο του Αγίου Νικολάου στη Λεμεσό.

Μπήκαμε στο κοιμητήριο και στην άκρη των υφιστάμενων τάφων, η οικογένεια Κόμπου έσκαψε ένα τάφο μεγάλο. Θάψαμε τα αδέλφια Χαράλαμπο και Αναστάση και τον Παντελάκη Χαραλάμπους μαζί. Τον Χριστάκη Κόμπο μόνο του σε διπλανό τάφο. Μετά αναχωρήσαμε για τη Λευκωσία. Εγώ είχα βγάλει το ρολόι του Χαράλαμπου και το έβαλα σε ένα νάιλον αλλά μύριζε πολύ άσχημα. Στην όλη διαδικασία με συνόδευσε με το αυτοκίνητο του ο κουμπάρος μου ο Κύπρος Αλεξανδράκης, συγγενής του Παντελάκη Χαραλάμπους από τη Λαζανιά.

Την επόμενη μέρα πήγα στο Φικάρδου. Εκεί στην τοποθεσία Αρεδκιώτικα σταμάτησα για να βρω τον πατέρα μου που ήταν βοσκός και είχε τα ζώα του εκεί. Τον βρήκα να κάθεται κάτω από μια ελιά περίπου 100 μέτρα από τον δρόμο. Πήγα κοντά του κρατώντας τα τσιγάρα που του πήρα. Ανάψαμε τσιγάρο και προσπαθούσα να βρω τον τρόπο για του το αναφέρω. Στην πολλή ώρα του είπα ότι τα αδέλφια μου είναι νεκρά και τους θάψαμε στη Λεμεσό. Έμεινε αμίλητος και σκυφτός. Τότε τον σήκωσα και τον ρώτησα αν θα τα καταφέρει να πάρει το κοπάδι του στην μάντρα ή να πάμε μαζί και μου είπε πήγαινε στην μάνα σου και θα το πάρω.

Έτσι και έγινε, τα κατάφερε και πήγε στη μάντρα περίπου ένα χιλιόμετρο μακριά.

Πήγα στη μάνα μου και όταν με είδε αμέσως μου είπε «οι αρφούες σου είναι σκοτωμένοι, φαίνεται από το ύφος σου», ακολούθησε πανδαιμόνιο έκλαιγε και φώναζε, μαζεύτηκαν και άλλοι χωριανοί για να δουν τί έγινε.

Πήρα το αυτοκίνητο και πήγα πίσω στον πατέρα μου γιατί ανησυχούσα αν ήταν καλά και τον βρήκα ξαπλωμένο πάνω σε κάτι πέτρες, τον σήκωσα και του εισηγήθηκα να πάμε στο σπίτι στο χωριό και να τον φέρω πίσω το πρωί. Με άκουσε και πήγαμε σπίτι όπου η σύζυγος μου του έβρασε νερό, έκαμε μπάνιο και όλη τη νύχτα καθόταν στο τραπέζι και έπινε ζιβανία.

Το πρωί τον πήρα πίσω στην μάντρα και του είπα να πουλήσουμε το κοπάδι και να μείνει στο σπίτι για να μην μένει μόνος του στα βουνά. Έτσι και έγινε σε σύντομο χρονικό διάστημα μάλιστα. Αλλά δεν άντεξε. Στους τρεις μήνες έπαθε αναιμία και χρειάστηκε να νοσηλευτεί στο νοσοκομείο όπου του έκαναν μετάγγιση αίματος.

Το ίδιο επαναλαμβανόταν κάθε μήνα, μετά κάθε βδομάδα και μετά τον πήρα στο σανατόριο Κυπερούντας. Εκεί έμεινε δυο με τρείς βδομάδες όμως επιδεινωνόταν η υγεία του και με ειδοποίησαν να τον πάρω σπίτι. Όταν πήγα στο σανατόριο ήταν αδύνατο να μεταφερθεί με σαλούν αυτοκίνητο. Τότε επικοινώνησα με τον διευθυντή του προσωπικού στο νοσοκομείο Λευκωσίας και έδωσε οδηγίες να τον μεταφέρουν με ασθενοφόρο στο Φικάρδου.

Τον πήραμε σπίτι και την επόμενη μέρα έφυγε από τη ζωή.

Η μάνα λόγο του ότι εκδηλωνόταν έκλαιγε, φώναζε άντεξε περισσότερο το κακό. Όμως ο πόνος της μάνας που χάνει δύο παιδιά ήταν αβάσταχτος. Τρία χρόνια μετά από την τραγική εκείνη μέρα έχασε και τον άντρα της. Πέρασε την υπόλοιπη της ζωή μαυροφορεμένη, πονεμένη και αδικημένη. Ο πόνος και η θλίψη εγκαταστάθηκαν μόνιμα στο πρόσωπο της και έφυγε από τη ζωή με ένα μεγάλο γιατί.

Τότε άρχισε ο Γολγοθάς ο δικός μου καθώς ήμουν καλά μέχρι στα 28 μου χρόνια. Ξαφνικά κλονίστηκε η υγεία μου. Διαγνώστηκα με διαβήτη με όλες τις συνέπειες στην υγεία μου και από τότε άρχισαν τα φάρμακα να κάνουν παρέλαση στο στομάχι μου έως τώρα. Χρειάστηκε να νοσηλευτώ και όταν βγήκα από το νοσοκομείο παρόλο που γύρισα στην εργασία μου δυσκολευόμουν να ανταπεξέλθω.

Πάνω από όλα ήθελα να βρω τους δολοφόνους των αδελφών μου. Γυρνούσα στην περιοχή του εγκλήματος μήπως και μάθω κάτι, άλλα ήταν όλα τα στόματα κλειστά διότι επικρατούσε ο φόβος των πραξικοπηματιών που ήταν ελεύθεροι και επικίνδυνοι.

‘Όταν ήρθε πίσω ο Μακάριος και ανέλαβε τα καθήκοντα του Προέδρου, έγραψα μια επιστολή και κατηγορούσα τον Γεώργιο Βρούντο, που επέζησε, και δύο άλλα άτομα από την Παρεκκλησιά. Πήγα στο Προεδρικό μετά από συνεννόηση με τον αδελφότεχνο του Μακαρίου και μου είπε να πάω η ώρα μία που τελειώνει τις συναντήσεις του ο Πρόεδρος. Συναντηθήκαμε με τον Πρόεδρο Μακάριο ο οποίος διάβασε την επιστολή και με ρώτησε κατά πόσο βιάζομαι να προχωρήσω με την υπόθεση και του είπα ναι από σήμερα.

Το γραφείο του Προέδρου τον τότε καιρό ήταν στα γραφεία της Εισαγγελίας. Πήρα το αυτοκίνητο μου και πήγα στο μαγαζί μου. Με διακατείχε μια σιγουριά ότι θα συλλάβουν τους δολοφόνους.

Ο Πρόεδρος Μακάριος διόρισε τον Αντρέα Ποταμάρι επικεφαλή της ανακριτικής ομάδας καθώς και τον Νεόφυτο Κουπάτο ανώτερο υπαστυνόμο υπεύθυνο του ΤΑΕ Λεμεσού και ακόμα 14 αξιωματικούς λοχίες της αστυνομίας.

Άρχισαν οι συλλήψεις στη Λεμεσό, Άγιο Τύχωνα, Παρεκκλησιά, Πύργο, Αρμενοχώρι και αλλού. Ανακρίθηκαν περίπου 100 άτομα. Κατάφεραν να συλλάβουν όσους εμπλέκονταν στην υπόθεση στις 22 Νοεμβρίου 1977 με την κατηγορία για διάπραξη δολοφονίας στις 16 Ιουλίου του 1974 στην τοποθεσία «Κορφή» του Άγίου Τύχωνα των Αναστάση και Χαράλαμπο Χριστοφή, Χριστάκη Κόμπου και Παντελάκη Χαραλάμπους.

Οι συλληφθέντες ήταν:

* Λεύκιος Τύχωνος, βοσκός 31 χρονών, από τον Άγιο Τύχωνα
* Γεώργιος Τύχωνος Αγιώτης αστυνομικός 34 χρονών, από τον Άγιο Τύχωνα
* Μιχαήλ Παύλου Παπαϊωάννου έμπορος 43 χρονών, από τον Άγιο Τύχωνα
* Χαράλαμπος Ηρακλή Μανώλη τεχνίτης τσιμεντοποιείου 26 χρονών, από τον Άγιο Τύχωνα
* Χριστάκης Παύλου Παπαϊωάννου, αστυνομικός 36 χρονών, από τον Άγιος Τύχωνας
* Μιχαήλ Μ.Στόκκος, πλασιέ, 26 χρονών, από τον Άγιο Τύχωνα (κάτοικος Πύργου Λεμεσού)
* Χαράλαμπος Ιωάννου Φούρναρης, γεωργός 26 χρονών από την Παρεκκλησιά
* Γεώργιος Χριστοφόρου, μηχανοδηγός, 42 χρονών, από τον Άγιο Τύχωνα
* Αντρέας Πουρής, αστυνομικός, 36 χρονών, από την Παρεκκλησιά

Η δίκη ορίσθηκε από την Εισαγγελία απευθείας στο κακουργιοδικείο. Επειδή στη Λεμεσό υπήρχαν κατάλοιπα της ΕΟΚΑ Β και για λόγους ασφάλειας η δίκη μεταφέρθηκε στη Λευκωσία. Την Δημοκρατία αντιπροσώπευσε ο δικηγόρος Μιχαλάκης Κυπριανού με την ομάδα του.

Η δίκη κράτησε τρία χρόνια και τελείωσε στις 8 Σεπτεμβρίου του 1978. Οι κατηγορούμενοι ήταν:

* Γεώργιος Τύχωνος Αγιώτης αστυνομικός 34 χρονών, από τον Άγιο Τύχωνα
* Μιχαήλ Παύλου Παπαϊωάννου έμπορος 43 χρονών, από τον Άγιο Τύχωνα
* Χαράλαμπος Ηρακλή Μανώλη τεχνίτης τσιμεντοποιείου 26 χρονών, από τον Άγιο Τύχωνα
* Χριστάκης Παύλου Παπαϊωάννου, αστυνομικός 36 χρονών, από τον Άγιος Τύχωνας
* Μιχαήλ Μ.Στόκκος, πλασιέ, 26 χρονών, από τον Άγιο Τύχωνα (κάτοικος Πύργου Λεμεσού)
* Χαράλαμπος Ιωάννου Φούρναρης, γεωργός 26 χρονών από την Παρεκκλησιά
* Αντρέας Πουρής, αστυνομικός, 36 χρονών, από την Παρεκκλησιά

Πριν εκδοθεί η απόφαση μάθαμε ότι θα τους αθωώσει το κακουργιοδικείο και οργάνωσα περίπου εκτατό άτομα με πλακάτ και πανό και περικυκλώσαμε την αίθουσα που γινόταν η δίκη. Όταν η αστυνομία έφερε τους κατηγορούμενους στο δικαστήριο για πρόληψη τυχόν επεισοδίων έλαβε όλα τα απαραίτητα μέτρα για να αποφευχθεί η όποια επίθεση στους κατηγορούμενους. Μείναμε στον περίβολο του δικαστηρίου και δεν άρχιζε η δίκη με τη δικαιολογία ότι υπήρχε διαμαρτυρία εντός του χώρου του δικαστηρίου.

Γύρω στις 1:30 μμ με πλησίασε ένας αξιωματικός της αστυνομίας και μου είπε να μεταβούμε στο Προεδρικό γιατί θα μας δεχτεί ο Πρόεδρος. Αποδείχτηκε ότι η συνάντηση με τον Πρόεδρο ήταν μπλόφα για να μας απομακρύνουν από τον περίβολο του δικαστηρίου ώστε να γίνει η δίκη χωρίς την παρουσία των συγγενών και τυχών έκτροπα από μια απόφαση αθώωσης.

Τελικά εκδόθηκε αθωωτική απόφαση, όπως είχαμε πληροφορηθεί εκ τον προτέρων. Η δικαιολογία ήταν ότι ένας από τους μάρτυρες είπε ότι ένα από τα θύματα φορούσε κίτρινη φανέλα και ο άλλος μάρτυρας είπε ότι το ίδιο θύμα φορούσε ανοικτού χρώματος κίτρινη φανέλα. Υπήρχε φήμη ότι ο Αντρέας Λώρης , Πρόεδρος του κακουργιοδικείου, ήταν Λεμεσιανός και απειλήθηκε ότι αν βγάλει απόφαση για φόνο να μην πάει στη Λεμεσό.

Για την απόφαση του Δικαστηρίου έγινε έφεση από την Εισαγγελία και απορρίφθηκε από το Ανώτατο Δικαστήριο. Επανασυνελήφθησαν οι εφτά κατηγορούμενοι με την κατηγορία της οπλοκατοχής και καταδικάστηκαν σε 15-17 χρόνια φυλάκιση.

Γιάννος Χριστοφή

Αδελφός των Αναστάση και Χαράλαμπου Χριστοφή