Πανιερότατε……

Κύριε…..

Κύριοι/ες εκπρόσωποι κομμάτων

Κύριοι Κοινοτάρχες

Κυρίες και Κύριοι,

Δεν θα αναφερθώ στα γεγονότα άλλωστε αυτά είναι χιλιοειπωμένα. Θα αναφερθώ στο δράμα που έζησε η οικογένεια μου. Σαρανταοχτώ χρόνια δύο γενεές τώρα, μας τρώει το γιατί και η αδικία. Πέρασε σχεδόν μισός αιώνας αλλά η πληγή είναι ακόμα αιμορραγούσα. Περάσανε σαραοχτώ γιορτές Χριστουγέννων και του Πάσχα, γενέθλια, οικογενειακές γιορτές με την εκκωφαντική απουσία των αδελφών μου. Δεν τους είδαμε ποτέ να ευημερούν, να κάνουν τη δική τους οικογένεια, δεν αγκαλιάσαμε τα δικά τους παιδιά.

Δεν προλάβαμε να ζήσουμε πολλά μαζί τους. Μας τα στέρησαν. Ακόμα ακούω το κλάμα της μάνας, βλέπω το βλέμμα του πατέρα γεμάτο πόνο. Την αγωνία που περάσαμε ως οικογένεια ωσότου μάθουμε τι απέγιναν μετά την εξαφάνιση τους την νιώθω ακόμα. Ο πόνος όταν μάθαμε ότι δολοφονήθηκαν από πραξικοπηματίες της ΕΟΚΑ Β είναι ακόμα αβάσταχτος.

Μετά από αγωνιώδες έρευνες που έκανα προσπαθώντας να μάθω ποιοι δολοφόνησαν τα αδέλφια μου κατέληξα σε κάποια ονόματα τα οποία ανάφερα σε επιστολή την οποία παρέδωσα αυτοπροσώπως στον Πρόεδρο Μακάριο το 1975, ζητώντας του να γίνει έρευνα και να συλληφθούν οι δολοφόνοι. Όμως η μη τιμωρία των ενόχων όπως ορίζει η δικαιοσύνη και η αθώωσή τους θα μας συνοδεύουν για όλη τη ζωή μας. Η καταδίκη για οπλοκατοχή δεν μας ικανοποιεί. Δεν αποδόθηκε ποτέ τιμωρία για το έγκλημα της κακοποίησης και δολοφονίας που διέπραξαν.

Ο φίλος μου Πανίκος Χρυσάνθου κάθε φορά που βρίσκαμε μια καινούργια μαρτυρία με ρωτούσε πως ένιωθα. Φίλε Πανίκο θα σου απαντήσω:

Για την κακοποίηση και άνανδρη δολοφονία των αδελφών μου έχουμε τώρα στοιχεία τα οποία υποδηλώνουν ότι υπήρξε αντίσταση και κακοποίηση. Έγινε πάλη και οι δολοφόνοι τους πυροβολούσαν ανεξέλεγκτα. Τους σκότωσαν και τους έσυραν στο σημείο που τους βρήκαμε. Τα αδέλφια μου μπρούμητα και τους άλλους δύο ανάσκελα. Το κεφάλι του αδελφού μου Τάσου ήταν θρυμματισμένο. Εικάζεται ότι είτε τον χτύπησαν με βαρύ αντικείμενο πριν τον θάνατο του, είτε τον χτύπησαν μετά το θάνατο του.

Σου απαντώ φίλε Πανίκο ότι ούτε ένα κύτταρο μου δεν δίνει συγχώρεση στους δολοφόνους. Με όσα στοιχεία ήρθαν στο φως μετά την εκταφή τους, δεν επιτρέπει την όποια συγχώρεση.

Θέλω να ευχαριστήσω το Θεό που μου έδωσε τον χρόνο και τη δυνατότητα να εκπληρώσω την υπόσχεση μου να τους μεταφέρω στον τόπο που γεννήθηκαν προτού φύγω από τη ζωή. Καθυστέρησα επειδή όσο ζούσε η μάνα μου ήταν αδύνατον να γίνει η μεταφορά

Εκ μέρους της οικογένειας των ηρώων Χαράλαμπου και Αναστάση Χριστοφή Σιαμμά, θα θέλαμε να ευχαριστήσουμε τον Επίτροπο Διοικήσεως κ.Φώτη Φωτίου και τον κ.Ξενοφών Καλλή για την γρήγορη ανταπόκρισή τους για την εκσκαφή και ανεύρεση των δολοφονηθέντων Αναστάση και Χαράλαμπο Χριστοφή. Θέλαμε ως οικογένεια να κάνουμε μια αξιοπρεπή κηδεία αφού μετά την δολοφονία τους δεν έγινε ποτέ.

Ευχαριστούμε τον Δικηγόρο κ.Αριστοφάνη Γεωργίου που ανέλαβε την υπόθεση μας αφιλοκερδώς και τον φίλο Σίμο Ευτυχίου για την όλη βοήθεια που μας πρόσφερε.

Επίσης τον φίλο Πανίκο Χρυσάνθου που ανέλαβε αφιλοκερδώς τη δημιουργία ντοκιμαντέρ καταγράφοντας τα γεγονότα από την αρχή με τη διαφυγή του Μακαρίου από το Προεδρικό μέχρι την ταφή των οστών.

Σήμερα κλείνει ένα κεφάλαιο αλλά δεν κλείνει η ιστορία.

Αιωνία τους η μνήμη.